Elbusser i Oslo kobles til tvangsarbeid i Kina 
I 2021 måtte Ruter trekke i nødbremsen for å unngå innkjøp av busser med firehjulsdrift fra en kinesisk produsent. Men 22 av Ruters eksisterende Oslo-busser er produsert i Kina.  «Tillverkning av elbussar i Kina kopplas till övergrepp».  Slik lød overskriften på flere svenske medieoppslag i høst.  Sakene handlet om en ny rapport om arbeidsforholdene hos kinesiske elbuss-produsenter. Rapporten var bestilt av svenske kollektivselskaper.  Konklusjonen var tydelig: Det er risiko for systematisk statlig sanksjonert tvangsarbeid hos flere kinesiske elbuss-produsenter.  Selskapet Build Your Dreams (BYD) var et av flere selskaper som ble undersøkt. BYD har levert busser til flere svenske byer. Svenske kollektivselskap har lovet at rapporten vil få konsekvenser for fremtidige innkjøp.  Men også i Oslo ruller 22 kinesiske BYD-busser. De ble bestilt av Ruters operatør i 2018 og tatt i bruk i 2019.  Måtte bytte leverandør Nylig ble det kjent at Ruter måtte trekke i nødbremsen for å unngå innkjøp av busser med firehjulsdrift fra en annen kinesisk produsent. Det kunne Teknisk Ukeblad (TU) avsløre.  De eksisterende bussene har tohjulsdrift og dårligere fremkommelighet på vinterføre. Det var «betydelige utfordringer med en slik underleverandør», ifølge et møtereferat. Det skyldtes særlig at det er vanskelig å kontrollere om bussprodusenten bruker tvangsarbeid i produksjonen, skriver TU. «Systematisk utnytting og ekstrem overtid» Risiko for tvangsarbeid trekkes også frem i den svenske rapporten. Den nevner eksempler som: Flere fabrikker holder til i områder som er kjent for alvorlige menneskerettighetsbrudd.  Minst én million mennesker er innesperret i fangeleirer i Xinjiang-provinsen. I august 2022 publiserte FN en rapport. Der sto det at den kinesiske staten utsetter uigurer og andre minoriteter her for tvangsarbeid og andre alvorlige menneskerettighetsbrudd.  BYD er blant leverandørene som knyttes direkte til disse regionene, ifølge rapporten:  Kina-kjenner: – Kina er ikke gjennomsiktig  – Dette illustrerer hvor betenkelig og farlig det kan være å innlate seg med Kina. Kina er ikke et gjennomsiktig samfunn og forholdene kan ikke ettergås på samme måte som hvis du handler fra Spania, Tyskland eller Frankrike.  Det sier forfatter og Kina-kjenner Torbjørn Færøvik.  Han forteller at Xinjiang-provinsen er godt kjent for tvangsarbeid og lave lønninger. Kina har konsekvent avfeiet anklagene om menneskerettsbrudd. Kjøpt før lovkrav Ruter har ansvaret for kollektivtilbudet i Oslo. Men ansvaret for å kjøpe inn og drifte de ulike fremkomstmidlene er satt ut til ulike operatører. Bussene fra BYD driftes av operatøren Nobina.  Ruter opplyser til Aftenposten at de er kjent med rapporten, og har bedt Kollektivtrafikkforeningen om å ta opp temaet med bransjen. I 2022 – tre år etter at bussene fra BYD ble kjøpt inn – trådte åpenhetsloven i kraft. Loven skal få norske virksomheter til å ta mer ansvar for menneskerettigheter.  Myhren-Haugen forteller at Ruter ikke har sett dokumentasjon på arbeidsforholdene hos BYD.  – Disse bussene ble kjøpt flere år før krav til aktsomhetsvurderinger etter åpenhetsloven ble innført, sier hun. Har gått grundig gjennom rapporten Også Nobina bekrefter at de er kjent med rapporten.  – Vi har gått grundig gjennom den og tar den inn i arbeidet vårt med oppfølging av våre leverandørkjeder, sier markedsdirektør Karine Nordseth.  – Har rapporten fått konsekvenser for deres avtalte med BYD? – Vi har tettere oppfølging av leverandørene og hyppigere revisjoner. Vi har selv både vært på fabrikkbesøk og gjennomført eksterne revisjoner, sier hun.  Nobina ønsker ikke å dele dokumentasjon på arbeidsforholdene hos BYD. Men de sier at de utarbeider «aktsomhetsvurderinger» når de velger leverandører. – Vi føler oss trygge på oppdragsgiveres og egne krav og oppfølging, men samtidig tror jeg at ingen aktører som har jobbet med oppfølging og tilsyn av globale leverandørkjeder noen gang kan føle seg helt fornøyd – noe rapportene også viser, avslutter hun.  Byråd kjente ikke til rapport Byråd for miljø og samferdsel Marit Vea (V) var ikke kjent med rapporten før Aftenposten tok kontakt. Hun mener den peker på alvorlige problemer. Vea påpeker at bussene ble kjøpt før åpenhetsloven trådte i kraft, men: – Jeg vil jo tenke at selskaper som har ambisjon om å ta samfunnsansvar har gjort disse aktsomhetsvurderingene også før denne loven kom på plass, sier Vea. – Vil denne rapporten få konsekvenser for fremtidige innkjøp? – Jeg legger til grunn at det vil få konsekvenser i den forstand at de ikke går og handler fra denne tilbyderen igjen, med mindre de får grundig dokumentasjon om at menneskerettighetene blir ivaretatt. «Bildet stemmer ikke» Aftenposten har gjentatte ganger forsøkt å komme i kontakt med bussprodusenten BYD. De har foreløpig ikke svart.  Da det svenske fagtidsskriftet Bussmagasinet omtalte rapporten i fjor høst, svarte BYD at bildet som ble malt av selskapet ikke stemmer. «BYDs oppgave har vært og vil alltid være å skape produkter og tjenester som gjør verden trygg, ren og bærekraftig», skrev selskapet til magasinet. BYD påpekte samtidig at selskapet har innført en såkalt Corporate Social Responsibility Policy (CSR), som beskytter selskapets produkter og tjenester, så vel som BYDs underleverandører fra tvangsarbeid. – Det er en del av vårt oppdrag å sørge for at grunnleggende menneskerettigheter og menneskeverd respekteres.
22 av Ruters elbusser er produsert av kinesiske Build Your Dreams (BYD). De ble bestilt av operatøren Nobina i 2018.  En svensk rapport fra oktober har undersøkt forholdene hos flere kinesiske produsenter, inkludert BYD.  Rapporten konkluderer med at det er risiko for systematisk statlig sanksjonert tvangsarbeid hos flere av produsentene, inkludert BYD.  Ruter opplyser at de kjenner til rapporten, men at de ikke har sett dokumentasjon på arbeidsforholdene. 